Tħejjijiet għall-21 sessjoni tal-Konferenza tal-Partijiet (COP 21) għall-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u għall-11-il sessjoni tal-Laqgħa tal-Partijiet għall-Protokoll ta' Kjoto (CMP 11), Pariġi 2015 Il-Kunsill tal-Unjoni Ewropea, 1. JISSOTTOLINJA l-importanza kritika tal-Konferenza ta' Pariġi tal-2015 bħala pass storiku biex tissaħħaħ l-azzjoni kollettiva globali u tiġi aċċellerata t-trasformazzjoni globali lejn soċjetà b'livell baxx ta' emissjonijiet tal-karbonju u reżiljenti għat-tibdil fil-klima. Urġenza u ħtieġa ta' azzjoni globali 2. JINNOTA bi tħassib is-sejbiet li jinsabu fil-Ħames Rapport ta' Valutazzjoni tal-Grupp Intergovernattiv ta' Esperti dwar it-Tibdil fil-Klima (IPCC); JISSOTTOLINJA li t-tisħin globali huwa inekwivokabbli u li hemm probabbiltà kbira li l-influwenza tal-bniedem kienet il-kawża prevalenti tat-tisħin osservat minn nofs is-seklu 20 'il hawn. 3. JISĦAQ li, b'konsistenza mas-sejbiet reċenti tal-IPCC, sabiex nibqgħu taħt iż-2°C, jeħtieġ li l-emissjonijiet globali ta' gassijiet serra jridu jilħqu l-ogħla tagħhom sa mhux aktar tard mill-2020, jonqsu b'mill-inqas 50% sal-2050 meta mqabbla mal-1990[1] u jkunu qrib iż-żero sal-2100; f'dan il-kuntest, JILQA' d-dikjarazzjoni tal-Mexxejja fis-Summit tal-G7 f'Ġunju 2015 u JISĦAQ li l-Partijiet kollha għandhom jieħdu toroq trasformattivi lejn viżjoni fuq medda twila ta' żmien ta' newtralità tal-klima globali u sostenibbli u reżiljenza tal-klima fit-tieni nofs ta' dan is-seklu; IFFAKKAR fl-objettiv tal-UE, fil-kuntest tat-tnaqqis meħtieġ skont l-IPCC mill-pajjiżi żviluppati bħala grupp, li tnaqqas l-emissjonijiet bi 80-95 % sal-2050 meta mqabbla mal-1990. Eżitu ta' Pariġi 4. JENFASIZZA l-importanza li jintlaħaq qbil fil-Konferenza ta' Pariġi dwar: i) ftehim ambizzjuż u legalment vinkolanti li jservi fit-tul taħt il-UNFCCC ("il-Ftehim ta' Pariġi") applikabbli għall-Partijiet kollha u li jindirizza b'mod bilanċjat u kosteffettiv il-mitigazzjoni, l-adattament, il-finanzjament, l-iżvilupp u t-trasferiment tat-teknoloġija, il-bini tal-kapaċità u t-trasparenza tal-azzjoni u tal-appoġġ u li jinkludi impenji ta' mitigazzjoni stabbiliti fil-livell nazzjonali; ii) pakkett komprensiv ta' deċiżjonijiet li jippermettu l-implimentazzjoni tal-Ftehim ta' Pariġi u li jiddelineaw l-arranġamenti interim qabel id-dħul fis-seħħ tiegħu; u iii) deċiżjoni dwar l-ambizzjoni ta' mitigazzjoni globali għal qabel l-2020, appoġġata mill-Aġenda għall-Azzjoni ta' Lima u Pariġi. 5. JISSOTTOLINJA li l-eżitu ta' Pariġi għandu jibgħat sinjal qawwi dwar il-finanzjament sabiex jiġu appoġġati pajjiżi fqar u vulnerabbli u tkun tista' sseħħ it-tranżizzjoni lejn ekonomiji reżiljenti b'emissjonijiet baxxi ta' gassijiet b'effett ta' serra. Proċess ulterjuri fl-2015 6. JINNOTA l-ammont konsiderevoli ta' xogħol li fadal xi jsir sabiex jintlaħaq l-eżitu ta' Pariġi; IMĦASSEB dwar in-nuqqas ta' progress sostanzjali dwar it-test tan-negozjati s'issa; JINKORAĠĠIXXI lill-Kopresidenti tal-Grupp ta' Ħidma ad hoc dwar il-Pjattaforma ta' Durban għal Azzjoni Msaħħa (ADP) biex iħejju test rivedut u konċiż tan-negozjati u li jkun fih l-għażliet ewlenin, abbażi tal-fehmiet espressi mill-Partijiet, bil-ħsieb li jkun hemm impenn ministerjali produttiv bikri qabel il-Konferenza ta' Pariġi. Kontributi Maħsuba Determinati fil-Livell Nazzjonali (INDCs) 7. JILQA' l-preżentazzjoni tal-INDCs s'issa; JISSOTTOLINJA li l-UE u l-Istati Membri tagħha ppreżentaw l-INDC tagħhom fis-6 ta' Marzu 2015, li hija mira vinkolanti ta' tnaqqis domestiku ta' mill-inqas 40 % fl-emissjonijiet tal-gassijiet serra sal-2030 meta mqabbla mal-1990; IĦEĠĠEĠ il-Partijiet kollha li għadhom ma għamlux dan sabiex iressqu INDCs ġusti u ambizzjużi kemm jista' jkun malajr fil-ftit ġimgħat li ġejjin; f'dan il-kuntest, JILQA' B'SODISFAZZJON l-opportunitajiet għal skambji faċilitattivi ta' fehmiet dwar il-livell tal-isforz aggregat lejn l-objettiv ta' taħt 2°C, inkluż ir-rapport ta' sinteżi li ġej tal-UNFCCC u l-Forum dwar l-INDC f'Rabat, il-Marokk, fit-12 u t-13 ta' Ottubru 2015. Il-Ftehim ta' Pariġi 8. JINNOTA l-Komunikazzjoni tal-Kummissjoni "Il-Protokoll ta' Pariġi - pjan ta' azzjoni għall-ġlieda kontra t-tibdil fil-klima globali wara l-2020" bħala kontribut biex tiġi artikolata viżjoni mill-UE u l-Istati Membri tagħha bil-ħsieb tal-Konferenza ta' Pariġi. 9. JIPPROPONI li l-Ftehim ta' Pariġi legalment vinkolanti b'mod internazzjonali: - jipprovdi viżjoni fit-tul tat-trasformazzjoni meħtieġa lejn ekonomiji b'livell baxx ta' emissjonijiet u reżiljenti għat-tibdil fil-klima matul dan is-seklu; - jippermetti l-parteċipazzjoni tal-Partijiet kollha u l-involviment ta' atturi mhux statali; - ikun fil-forma ta' protokoll sabiex jinkorpora l-aktar espressjoni b'saħħitha ta' rieda politika u jipprovdi prevedibbiltà u durabilità; - jidħol fis-seħħ wara r-ratifika minn għadd sinifikanti ta' Partijiet li jirrappreżentaw livell sinifikanti ta' emissjonijiet sabiex jiġi żgurat li l-Ftehim ta' Pariġi jkun tassew globali u effettiv. Mitigazzjoni 10. JIPPROPONI li l-Ftehim ta' Pariġi: - jistabbilixxi l-mira ta' mitigazzjoni globali fit-tul skont l-objettiv ta' taħt iż-2°C; - ikun fih impenji ta' mitigazzjoni ġusti, ambizzjużi u kwantifikabbli mill-Partijiet kollha, konsistenti mal-prinċipji tal-UNFCCC applikati fid-dawl ta' ċirkostanzi nazzjonali differenti u realtajiet u kapaċitajiet ekonomiċi li qed jevolvu; - jipprevedi li l-Partijiet kollha għandhom ikollhom, iżommu fis-seħħ u jimplimentaw impenn ta' mitigazzjoni bħal dan; - ikun fih mekkaniżmu dinamiku ta' ambizzjoni ta' mitigazzjoni ta' kull ħames snin li fih il-Partijiet kollha jintalbu jew jissottomettu impenji ġodda jew aġġornati, mingħajr ma jaqgħu wara livelli preċedenti ta' impenn, jew inkella jerġgħu jissottomettu dawk eżistenti; - ikun fih proċeduri simplifikati għat-tiġdid u l-aġġustament 'il fuq tal-impenji ta' mitigazzjoni; - jinkludi sistema ta' konformità li tippromwovi l-implimentazzjoni f'waqtha u effettiva; - jipprovdi flessibbiltà għal dawk il-pajjiżi bl-inqas kapaċitajiet. 11. JIPPROPONI li l-adattament għandu jkun parti ċentrali ta' Ftehim ta' Pariġi bbilanċjat li: - jimpenja lill-Partijiet kollha li jippjanaw, iħejju u jirreaġixxu għall-impatti negattivi tat-tibdil fil-klima, sabiex jintegraw l-adattament fi proċessi ta' żvilupp nazzjonali u jikkomunikaw l-esperjenzi sabiex jinkiseb żvilupp sostenibbli reżiljenti għat-tibdil fil-klima; - jappella lill-Partijiet kollha biex jissaħħu l-monitoraġġ, ir-rapportar, il-kondiviżjoni tal-informazzjoni u l-kooperazzjoni sabiex tiżdied l-effettività tal-azzjonijiet ta' adattament; - ikun fih approċċ iterattiv u dinamiku biex kontinwament itejjeb l-effikaċja ta' miżuri ta' adattament u l-implimentazzjoni tagħhom; - jikkontribwixxi sabiex jiġu megħjuna l-pajjiżi kollha, speċjalment dawk l-aktar foqra u partikolarment vulnerabbli, sabiex jinkiseb żvilupp sostenibbli reżiljenti għat-tibdil fil-klima; - jissottolinja li ż-żewġ azzjonijiet ambizzjużi ta' mitigazzjoni u adattament, inkluż għat-tnaqqis effiċjenti tar-riskju tad-diżastri, huma essenzjali biex jiġi ġestit u jitnaqqas ir-riskju ta' impatti negattivi tat-tibdil fil-klima, inkluż li jiġi indirizzat ir-riskju ta' telf u dannu. 12. IFAKKAR fil-preżentazzjoni mill-UE u l-Istati Membri tagħha rigward "Impenji tal-Unjoni Ewropea fl-ippjanar għall-adattament". Użu tas-swieq 13. JISĦAQ li l-Ftehim ta' Pariġi għandu jippermetti l-użu internazzjonali tas-swieq, soġġett għall-applikazzjoni ta' regoli komuni sodi ta' kontabilità li jiżguraw li jinżammu l-integrità ambjentali u l-integrità tal-impenji ta' mitigazzjoni u jiġi evitat l-għadd doppju, u jipprevedi mekkaniżmi tas-swieq li jippromwovu azzjoni ta' mitigazzjoni fuq skala akbar u kosteffettiva li tinkludi kontribut nett għall-isforzi ta' mitigazzjoni globali u tikkontribwixxi għall-iżvilupp sostenibbli. Finanzjament 14. JIRRIAFFERMA li l-UE u l-Istati Membri tagħha ħadu u ser iżommu l-impenn li jżidu l-mobilizzazzjoni tal-finanzjament tal-ġlieda kontra t-tibdil fil-klima fil-kuntest ta' azzjonijiet ta' mitigazzjoni sinifikanti u trasparenza tal-implimentazzjoni, sabiex jikkontribwixxu s-sehem tagħhom mill-mira tal-pajjiżi żviluppati li jimmobilizzaw b'mod konġunt USD 100 biljun fis-sena sal-2020 minn firxa wiesgħa ta' sorsi pubbliċi u privati, bilaterali u multilaterali, inklużi sorsi alternattivi ta' finanzjament; f'dan il-kuntest, IFAKKAR fil-konklużjonijiet tiegħu dwar il-finanzjament tal-ġlieda kontra t-tibdil fil-klima tas-7 ta' Novembru 2014; ITENNI l-appoġġ qawwi tiegħu għall-Fond Ekoloġiku għall-Klima u JISTENNA B'INTERESS l-allokazzjoni bikrija ta' finanzjament inizjali; JISSOTTOLINJA li d-dispożizzjonijiet tal-Ftehim ta' Pariġi dwar il-finanzjament tal-ġlieda kontra t-tibdil fil-klima jeħtieġu li jkunu dinamiċi u kapaċi jadattaw għal realtajiet u bżonnijiet li qed jinbidlu billi jirriflettu l-kapaċitajiet u r-responsabbiltajiet dejjem jevolvu tal-Partijiet; minbarra dan, JIRREFERI għall-konklużjonijiet tiegħu li jmiss dwar il-finanzjament tal-ġlieda kontra t-tibdil fil-klima. Trasparenza u responsabbiltà 15. JISSOTTOLINJA li l-Ftehim ta' Pariġi għandu jipprevedi sistema komuni b'saħħitha bbażata fuq ir-regoli, inklużi regoli ta' trasparenza u responsabbiltà applikabbli għall-Partijiet kollha, filwaqt li jirrikonoxxi li l-applikazzjoni tagħhom ser tkun differenti skont it-tipi ta' impenn li jirriflettu l-kapaċitajiet u ċ-ċirkostanzi nazzjonali tal-Partijiet; JISĦAQ li din is-sistema għandha tipprevedi l-użu ta' metrika komuni, tirrispetta l-linji gwida l-aktar reċenti tal-IPCC u tibni fuq l-esperjenza miksuba skont il-UNFCCC. 16. JENFASIZZA li l-Ftehim ta' Pariġi għandu jipprevedi qafas trasparenti ta' kontabilità u rapportar għall-emissjonijiet u l-assorbimenti għas-settur tal-użu tal-art għall-Partijiet kollha, li jippromwovu ġestjoni sostenibbli tal-art, filwaqt li jibnu fuq deċiżjonijiet rilevanti eżistenti skont il-UNFCCC. Twettiq Konġunt 17. JIKKONFERMA li l-UE u l-Istati Membri tagħha biħsiebhom iwettqu l-impenji tagħhom b'mod konġunt taħt il-Ftehim ta' Pariġi; JILQA' B'SODISFAZZJON l-intenzjoni tal-Iżlanda u tan-Norveġja li jipparteċipaw f'dan it-twettiq konġunt. Kwistjonijiet oħra 18. JISĦAQ fuq l-importanza tad-drittijiet tal-bniedem, l-ugwaljanza bejn is-sessi, approċċ sensittiv għad-differenza bejn is-sessi, transizzjoni ġusta tal-forza tax-xogħol, impjiegi diċenti, edukazzjoni u sensibilizzazzjoni kif ukoll li jiżguraw is-sigurtà tal-ikel fil-kuntest ta' azzjoni klimatika. Implimentazzjoni tal-Ftehim ta' Pariġi 19. JIPPROPONI l-adozzjoni ta' pakkett komprensiv ta' deċiżjonijiet sostantivi, flimkien ma' programm ta' ħidma tekniku, fil-Konferenza ta' Pariġi biex jiġu żviluppati ulterjorment ir-regoli, il-modalitajiet u l-proċeduri dwar fost l-oħrajn it-trasparenza u r-responsabbiltà ta' impenji ta' mitigazzjoni, inkluż fis-settur tal-użu tal-art, u dwar l-użu internazzjonali tas-swieq, li għandu jitlesta sal-2017, sabiex jippermetti l-implimentazzjoni tal-Ftehim ta' Pariġi. Tisħiħ globali Ambizzjoni ta' qabel l-2020 20. ITENNI li l-UE u l-Istati Membri tagħha diġà qegħdin japplikaw l-emenda ta' Doha għall-Protokoll ta' Kjoto; JISĦAQ fuq id-determinazzjoni tal-UE u l-Istati Membri tagħha li jlestu l-proċess tar-ratifika tal-emenda ta' Doha fit-tielet trimestru tal-2015; u JISTIEDEN lill-Partijiet l-oħra biex jagħmlu l-istess sabiex jiġi żgurat id-dħul fis-seħħ rapidu tiegħu; f'dan il-kuntest, JISSOTTOLINJA l-ħtieġa ta' adozzjoni, waqt il-Konferenza ta' Pariġi, tar-regoli ta' implimentazzjoni għat-tieni perijodu ta' impenn tal-Protokoll ta' Kjoto kif maqbul f'Varsavja u Lima. 21. JISĦAQ li l-Partijiet kollha jeħtieġu jaġixxu sabiex jiġi eliminat id-distakk fil-mitigazzjoni ta' qabel l-2020; IFAKKAR fil-progress li sar taħt l-ADP fl-identifikazzjoni ta' opportunitajiet biex tiżdied l-ambizzjoni ta' mitigazzjoni ta' qabel l-2020 f'oqsma b'potenzjal għoli ta' mitigazzjoni, b'mod partikolari l-effiċjenza enerġetika, l-enerġija rinnovabbli, l-REDD+, is-sustanzi inkwinanti ta' ħajja qasira, l-emissjonijiet upstream tal-metan, l-HFCs, il-krediti ta' esportazzjoni u riforma tas-sussidji fuq il-karburanti fossili; JISSOTTOLINJA l-importanza ta' kooperazzjoni multilaterali, b'mod partikolari permezz tal-Aġenda ta' Azzjoni ta' Lima u Pariġi, bl-għan li jiġu identifikati u aċċellerati azzjonijiet f'dawn l-oqsma; f'dan il-kuntest, JISĦAQ fuq l-importanza tal-involviment ta' u l-kooperazzjoni ma' atturi mhux statali; JISSOTTOLINJA l-importanza li titkompla u tiġi intensifikata l-ħidma dwar it-tisħiħ tal-ambizzjoni ta' mitigazzjoni ta' qabel l-2020 wara l-Konferenza ta' Pariġi, u biex tkun żgurata l-kontinwità fl-attenzjoni politika għal għażliet b'potenzjal ta' mitigazzjoni għoli billi jkun hemm rabta bejn l-eżami tekniku tal-għażliet ta' mitigazzjoni u l-avvenimenti regolari ta' livell għoli fuq il-bażi tal-Aġenda ta' Azzjoni ta' Lima u Pariġi. 22. JENFASIZZA li l-eżami ta' opportunitajiet b'potenzjal għoli ta' mitigazzjoni jibqa' rilevanti lil hinn mill-2020 u jista' jservi bħala kontribut għall-proċess biex tiżdied ambizzjoni globali taħt il-Ftehim ta' Pariġi matul iż-żmien. 23. JIRRIKONOXXI l-ħtieġa li titrawwem l-implimentazzjoni kontinwa ta' deċiżjonijiet eżistenti tal-UNFCCC; f'dan il-kuntest, JILQA' B'SODISFAZZJON l-ikkompletar tan-negozjati dwar l-REDD+. Proċessi oħrajn 24. Filwaqt li jinnota li l-Ftehim ta' Pariġi għandu jindirizza l-emissjonijiet mas-setturi kollha soġġett għal rieżami regolari u li l-kontabilità u r-rapportar rigward l-emissjonijiet għandhom jibqgħu taħt l-UNFCCC, JISSOTTLONJA li l-OMI, l-ICAO, u l-Protokoll ta' Montreal għandhom jirregolaw malajr kemm jista' jkun b'mod effettiv u skont l-objettiv ta' taħt 2°C l-emissjonijiet ta' gassijiet serra mit-trasport marittimu u l-avjazzjoni internazzjonali u l-produzzjoni u l-konsum tal-HFCs rispettivament. 25. JILQA' B'SODSIFAZZJON l-eżitu tal-Konferenza ta' Addis Ababa li jsaħħaħ il-qafas għall-finanzjament tal-iżvilupp sostenibbli u l-mezzi ta' implimentazzjoni għall-aġenda universali 2030 għall-iżvilupp sostenibbli; JISTENNA BIL-ĦERQA s-summit li jmiss tan-NU li ser jadotta l-aġenda "Nittrasformaw id-dinja tagħna: L-aġenda 2030 għall-iżvilupp sostenibbli" sabiex tindirizza l-isfida universali tal-qerda tal-faqar u l-iżvilupp sostenibbli u li tikkonferma l-importanza tal-indirizzar tat-tibdil fil-klima bħala element ewlieni biex tiġi indirizzata din l-isfida. [1] Ara pereżempju 14790/09 (paragrafu 7) u 14747/14 (paragrafu 2). Ara l-paġna tal-laqgħa